4
Mulie ne ha a mulie na wâé te Padué
1 +Wo Kériso, ke e mu he ni picani ne ha a één. Ke wogewé mwo, ke wâé heme geé mwomwohi pie: «Wo pa acéihi na e mu he ni picani, ke weeng kuti pana e caa necu a ta*.» Ke é ne tewé a bwo niimihinaado naa, beme a pihe pa tewé.
2 É ha a benaamwon na e mwo ko ne tewé beme geé mulie ne pwo bwohemwo, ke geé nemwo âcehi nina te nimewé kon na ta, ke me geé piténede Padué. 3 +Éa, é ha a céiu benaamwon, ke geé pwohewii lépwona time lé uce temehi Padué, ke geé te mulie hauli. Be geé te nihe wiinaado ke nihe ûdu tabe megele. Ke geé pitaaba. Ke geé pipaunu ni duéé hauli: Ke a naado na te junihe ta. 4 É jenaa, ke lé téetihi wo lépwo bééwé ânebun, be caa time geé uce âcéilé ne he ni naado na lé pwo na tanim, ke lé pii nina ta ne kowé. 5 +Kehe lé bo pwocuhin nina lé pwo ne te Padué, be e caa pipwopweeng beme e tauti lépwona lé mulie, me lépwona lé caa mele.
6 É mu ko anaa, na a Pwooti Wâé, ke patemehi die pele lépwona lé caa mele†. Be woélé, ke tautilé ne he ni muko bwomu telé, pwohewii ni apulie ati. Kehe é jenaa, ke jan me lé mulie ne ha a bwomunen naa ne ko Padué, wonaa mu ko a *Jenen Iitihi.
Geé pipwoiipikewé
7 +E o caa piâbé a pwonehi ati ni naado. Ke geé mu ehi, ke geé te ûmiê, beme geé pwoiitihi. 8 +Weengaa kuti a junaado: Geé pwo me pieânimewé tewé he ni ju pwonimewé, be «a eânime, ke e pétaabwon ni ta na hiwon».
9 +Ke geé pihegikewé ne he ni pomwa tewé heme time geé uce pihuu. 10 +Geé papenemihi ne ko ni bééwé nina geé muko pétaapwo hegi. Wâé heme geé pwohewii lépwo apenem na wâé jélé na lé cile ehi nina pidodoni na e ne telé wo Padué.
11 Wo pana e cihe, ke wâé heme pa apipépwooti te Padué. Wo pana e pipati, ke me e patihi ha a niihen na e ne ten wo Padué.
É nelang, ke ati ni apulie ke lé pipaunu Padué ati ne he ni naado, mu ko Iésu Kériso. Eten *a wâé ke a junuun dieli mwo! Amen!
Ni picani mu ko a bwo âcéi Kériso
12 Wogewé ni ju bééng, geé nemwo téetihi hemepie geé bo mu he ni picani na pwohewii a miû na ubwo. 13 +Hemepie geé mu he ni picani te Kériso, ke geé pwo me piwâénimewé, be geé temehi pie, bo junihe ubwo wéden a pipwodéén dewé, hemepie geé bo alihi a wâé ten. 14 +Hemepie lé piciheta ne kowé, be geé eabwé te Kériso, ke a naado na wâé ne kowé! Be caa e kowé a jene Padué, ke a jenen na junihe wâé wéden!
15 Kehe icehi ana hemepie e mu he ni picani wo pace céiu, ke wâé heme time e uce âbé mu ko a taunuhi apulie, ai a bune, ai e pwo ana ta, ai e gaale he ni picihe te lépwo béén!
16 Ke hemepie e mu he ni picani be pa acéihi, ke me time e uce pwo me pitanim nang. Ke wâé heme e pipwo-olé te Padué ko a bwo pé na a nii Kériso.
17 Weengaa atabuhi ko a tautinaado, ke e tabuhi mu ha a pwomwoiu te Padué. Ke hemepie e tabuhi mu konye, ke ade aceli e o tuie ne ko lépwona te muhi telé me lé mwomwohi a Pwooti Wâé te Padué? 18 +Be caa te tii ne he ni tii iitihi pie:
Lépwona lé pwo ana wâé,
ke caa binyi me celuimilé.
Ke lé bo pwo de
wo lépwo apulie na ta jélé,
na lé jéilé ne ko Padué?
Proverbes 11.31
19 Ke wonaa, nina lé mu he ni picani heme lé pwo ana nime Padué kon, ke me lé ne ni mulihelé ne te pana e tabuhi ati ni naado. Ke me lé tee pwo ana wâé.
+ 4:1 Roma 6.2,7 * 4:1 Wo pa acéihi na e mu he ni picani… Wieli a bwopiinen pie: Wo pa acéihi na e tupuu, beme e habwii pie e bo necu a ta. + 4:3 Éféso 2.2−3 + 4:5 Apostolo 10.42 † 4:6 Lépwona lé caa mele—Wieli ni apulie na lé mele ânebuhe a bwo tuie te Iésu Kériso. Kehe wo Iésu, ke e pipatemehi telé ni tan na cié na e pwo tina a pule. Omehi lupwo niide a tii 19 me 20. Kehe icehi ana hiwon mwo ni bwo niimihi nen ne ko ni bwopiine ni pwooti naa. + 4:7 Roma 13.11−12 + 4:8 1 Pétéru 1.22; Proverbes 10.12 + 4:9 Ébéru 13.2 + 4:10 Roma 12.6−8 + 4:13 Apostolo 5.41; Cang 1.2; 1 Pétéru 1.6−7 + 4:14 1 Pétéru 2.20 + 4:18 Proverbes 11.31