21
7 &lt;η&gt; A miiden me a bwohemwo @ na mwo coho
1 +É alecehen, ke é alihi a miiden me a bwohemwo na mwo coho. Be caa tieden a bécéiuhe miiden me a bécéiuhe bwohemwo, ke caa tieden mwo a jié. 2 +Ke é alihi a pwomwo ubwo iitihi, a *Iérusaléma na mwo coho, he e neopé mu he miiden wo Padué. E te junihe pipwopweeng, pwohewii êce toomwo celi e pipwopweeng ne ko pa aiu hen, beme lu piaten. 3 +Ke é téne a pwocihe na ubwo na e âbé mu pwo a atebwo he daame, na e pii pie:
«É jenaa, ke wo Padué,
ke e ha awieme ni apulie.
Ke lé o caa bele ten.
Ke e o caa mu pelelé,
ke o caa Padué helé.
4 +Ke e bo tahi ati ni tabehaamiilé.
Ke caa tieden a mele,
ke caa tice téé me picani.
Be caa tieden ni naado bwolihi.»
5 +Ke e pii wo pana e ko tebwo pwo ali atebwo he daame pie: «Geé alihi! Be é pemihi ati ni naado me tai coho.»
Ke e pii mwo pie: «Go tii, be juuju ke mwomwon ni pwooti tong.»
6 +Ke e pii tong mwo pie: «Caa tai cuwo ati! Be woéo, ke é Alfa, ke é Oméga; woéo, na é atabuhi kon, ke é anebwén kon. Wo paceli nimen me e ûdu, ke é bo ne ten me e ûdu a tabe na te tice cuhin: a tabe he a acaamatabe ko a mulip. 7 +Ke é bo ne te lépwona lé piwéden ati ni *adéihi naa. Ke é bo Dué helé, ke lé bo naîng.
8 +«Ke mepwo é ne ko ni béén [ke é bo pwocuhinaado telé]*:
Nina mwotilé me lé pwo celi wâé;
Nina muhi telé me lé céihi;
Nina lé gele;
Nina mwiihi ni bwomu telé;
Nina lé pipule hauli;
Nina lé pitaunulé;
Nina lé pwodooki;
Nina lé pipaunuhi ni *déme duéé.
«Ati ni apulie naa, ke o tahilé ne ha a jié miû, me a dep na éle. Be weengaa a béalohe mele te ni apulie naa.»
A Iérusaléma na mwo coho
9 É alecehen, ke e âbé beniéo wo pa céiu béé lépwoli 7 *âcélo, li lé pé li mwotabe li oba ko li 7 bénebwéne apwohi li ubwo. Ke e pii tong pie: «Go âbé, me é habwii tem ê ewa toomwo na e caa pipégalieng wo pa *Nahi Muto me e mwoden.»
10 +Ke e âbé kong a *Jenen Iitihi, ke e pééo da pwo a juwole na te junihe ubwo, ke te junihe bwali. Ke e habwii tong a pwomwo ubwo iitihi Iérusaléma na e neopé wo Padué mu he miiden. 11 +Ke pwéélang kon *a wâé te Padué. Ke pwomelaan pwohewii a péi na te junihe ubwo a cuhin, pwohewii a péi na pun bupwi, na te junihe piniêdiihi pwohewii a kéle. 12 +Ni goomwa babé, ke te junihe bwali, ke tabo. Ke 12 ni pomwa kon, ke 12 ni âcélo na lé wéihi. Ke tii, ne ko ni pomwa, ni nii ni 12 pwomwoiu te a bele *Isaraéla. 13 Cié ni pomwa he ni piduaan: cié he na e taa tuie lang a téale, ke cié he na e nuule lang na a téale, ke cié ne he pwon, ke cié ne cehimwa. 14 Ni goomwa babé, ke ne a paan pwo ni péi na 12. Ke ni péi na 12 naa, ke e pwon ni nii ni 12 *apostolo te pa Nahi Muto.
A ja ko a pwomwo ubwo
15 +Ke e pé a béja a womeéle na mwani megele wo pa âcélo na gemu picihe, beme e jahi a pwomwo ubwo, ni pomwa kon, ke a babé kon. 16 Ke te ju piwie jame ni goomwa he ni piduaan na paa. Ke e jahi ko ali béja womeéle, ke te tai 12000 ni jame ni piduaan nge hemwo, ke é da ko miiden†. 17 Ke e jahi li goomwa babé, ke e pwo 144 béja‡. Be e te jahi ko a béja te ni apulie wo pali âcélo.
18 +Ni goomwa babé, ke pwo ko ni péi na te junihe ubwo a cuhin, na pun bupwi. A pwomwo ubwo, ke mwani megele, na te junihe piniêdiihi pwohewii a kéle. 19 Ni péi paa a babé kon, ke lé pwonaamuun ko ni péi na te junihe ubwo a cuhin, ne he ni muko pétaapwo bwomunen:
A bécéiuhe péi paan, ke pun bupwi;
A béalohen, ke pun;
A béciéhen, ke pihiwon ni apunen;
A bépaahen, ke pun bupwi ke pun miiden;
20 A bénim hen, ke megele pwohewii a cewéle;
A bé6 hen, ke megele bwiile;
A bé7 hen, ke pun bupwi pwojo;
A bé8 hen, ke muuéi pwojo;
A bé9 hen, ke nyen;
A bé10 hen, ke nyen pun bupwi;
A bé11 hen, ke megele nyen;
A bé12 hen, ke muuéi.
21 Ni 12 pomwa, ke ni perle na 12. Ke ni muko pétaapwo pomwa, ke te pwo ko a perle na te céiu. Ke te ju mwani megele a apimu ibu te ni apulie, ke pwéélang pwomelaan.
Pwéélang a pwéélang de Padué
22 Kehe time é uce alihi ace *mwaiitihi, be a mwaiitihi ten, ke wo Padaame Padué na pwojunuun ne ko ati ni naado, me pa Nahi Muto. 23 +Ke a pwomwo ubwo, ke caa time e uce hane a pwéélang ko a téale, me a wole. Be a wâé te Padué, ke caa te pwéélang kon. Ke wo pa Nahi Muto, ke a pwéélang den. 24 +Ke lé bo mulie ha a pwéélang ko a pwéélang den na ati ni bele. Ke ni daame pwo bwohemwo, ke lé bo pé ngen ati ni wâé telé. 25 +Ke o caa time uce capuhi ni pomwa ten, be o caa time uce bwén hen. 26 Ke ni bele pwo bwohemwo, ke lé bo pé ngelang, ati ni naamuulé me ni wâé telé.
27 +Te tice ace céiu naado celi mwiihi, celi e o taa ha a pwomwo ubwo naa. Ke time lé o uce taa lang ne ni apulie na mwiihi ni huô telé, ke lépwo agele. Kehe te icehi nina caa tii ni niilé ne ha a tii ko a mulip te pa Nahi Muto.
+ 21:1 Ésaïe 65.17; 2 Pétéru 3.13 + 21:2 Ésaïe 52.1, 61.10; Ébéru 11.16, 12.22; Pii Beetihi 3.12 + 21:3 Lévitique 26.11,12; Ézékiel 37.27; Zakari 2.14; 2 Korénit 6.16 + 21:4 Ésaïe 25.8, 35.10, 65.19; Pii Beetihi 7.17 + 21:5 2 Korénit 5.17 + 21:6 Ésaïe 55.1; Jérémie 2.13; Ioane 7.37; Pii Beetihi 1.8,17, 22.17 + 21:7 2 Samuel 7.14; Psaume 89.27−28 + 21:8 Mataio 25.41; Ébéru 10.38−39; Pii Beetihi 20.15, 22.15 * 21:8 Time uce a pwooti te lépwona nimelé me lé piténede Padué kehe icehi ana lé tupwo, ke pwo nina ta he ni béé benaamwon. A pwooti te lépwona lé jéilé ne ko Padué die ha a pwonehin. + 21:10 Ézékiel 40.2 + 21:11 Ésaïe 60.1−2,19 + 21:12 Ézékiel 48.30−35 + 21:15 Ézékiel 40.3; Pii Beetihi 11.1 † 21:16 12000—A ocine ko a bwo pimu ibu te Padué me ni apulie ten. 12000 = 3 x 4 x 1000. 3 = numéro te Padué (Caa, me pa Naîn, me a Jenen Iitihi); 4 = ni 4 piduaan nord, sud, est, ouest; 1000 = ocine ko ni apulie na hiwon. A céiu mwo, 12 = a céiu inenaado ko lépwo apulie te Padué. Omehi Pii Beetihi 7.4−8. ‡ 21:17 Béja—Coudée: demi-mètre. (A jame a i pa apulie, mu ko ni mwodéin, die ko ni juluuin.) + 21:18 Ésaïe 54.11−12 + 21:23 Ésaïe 60.19−20; Pii Beetihi 22.5 + 21:24 Ésaïe 60.3,5 + 21:25 Ésaïe 60.11 + 21:27 Ésaïe 52.1; Ézékiel 44.9; 1 Korénit 6.9−10